**NÁRODNÁ RADA SLOVENSKEJ REPUBLIKY**

VI. volebné obdobie

**Návrh**

**zákon**

z ... 2015,

**ktorým sa mení a dopĺňa zákon č. 56/2012 Z. z. o cestnej doprave v znení neskorších predpisov a ktorým sa dopĺňa zákon č. 416/2001 Z. z. o prechode niektorých pôsobností z orgánov štátnej správy na obce a na vyššie územné celky v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon Národnej rady Slovenskej republiky č. 56/2012 Z. z. o cestnej doprave v znení zákona č. 317/2012 Z. z., zákona č. 345/2012 Z. z., zákona č. 133/2013 Z. z., zákona č. 180/2013 Z. z. a zákona č. 388/2013 Z. z. sa mení a dopĺňa takto:

1. V § 15 ods. 2 sa za druhú vetu vkladá nová tretia veta, ktorá znie: „Ak sa objednávateľovi poskytuje dotácia podľa osobitného predpisu33a) v súlade s § 22a, cestovný poriadok, ako aj jeho zmeny schvaľuje objednávateľ po dohode s Ministerstvom dopravy, výstavby a regionálneho rozvoja Slovenskej republiky (ďalej len „ministerstvo“).“.

Poznámka pod čiarou k bodu 33a znie:

„33a) § 8a ods. 2 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení zákona č. 57/2010 Z. z.“.

2. V § 21 ods. 6 sa za písmeno c) vkladajú nové písmená d) a e), ktoré znejú:

„d) určenie úsekov trás autobusových liniek, ktoré cestujúcim umožnia najbližší priamy prestup na pravidelnú osobnú železničnú dopravu,

e) záväzok dopravcu poskytovať na úsekoch uvedených v písmene d) bezplatnú prepravu pre osoby uvedené v § 22a písm. a) až c).“.

Doterajšie písmená d) až g) sa označujú ako písmená f) až i).

3. Za § 22 sa vkladá § 22a, ktorý vrátane nadpisu znie:

„**§ 22a**

**Dotácia na zabezpečenie potrieb štátu**

Ministerstvo v súlade s osobitným predpisom33a) poskytne objednávateľovi v územnom obvode kraja na určené úseky trás autobusových liniek, ktoré v súlade s plánom obslužnosti a cestovným poriadkom schváleným podľa § 15 ods. 2 tretej vety umožňujú najbližší priamy prestup na pravidelnú osobnú železničnú dopravu, dotáciu na zabezpečenie

a) bezplatnej prepravy detí do dovŕšenia 15. roku života,

b) bezplatnej prepravy žiakov36a) a študentov36b) vysokých škôl študujúcich dennou formou štúdia do dovŕšenia 26. roku života,

c) bezplatnej prepravy osôb, ktoré dovŕšili vek 62 rokov a všetkým poberateľom dôchodkov podľa osobitného predpisu36c).“.

Poznámky pod čiarou k odkazom 36a až 36c znejú:

„36a) § 2 písm. c) zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov.

36b) Zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov.

36c) Zákon č. 461/2003 Z. z. o sociálnom poistení v znení neskorších predpisov.“.

4. V § 39 ods. 7 sa slová „Ministerstvu dopravy, výstavby a regionálneho rozvoja Slovenskej republiky (ďalej len „ministerstvo“)“ nahrádzajú slovom „ministerstvu“.

5. V § 41 sa odsek 1 dopĺňa novým písmenom u), ktoré znie:

„u) poskytuje dotáciu podľa § 22a.“.

6. V § 43 sa dopĺňa novým písmenom e), ktoré znie:

„e) zabezpečuje potreby štátu uvedené v § 22a.“

**Čl. II**

Zákon č. 416/2001 Z. z. o prechode niektorých pôsobností z orgánov štátnej správy na obce a na vyššie územné celky v znení zákona č. 567/2001 Z. z., zákona č. 184/2002 Z. z., zákona č. 543/2002 Z. z., zákona č. 103/2003 Z. z., zákona č. 596/2003 Z. z., zákona č. 666/2004 Z. z., zákona č. 538/2005 Z. z., zákona č. 245/2008 Z. z., zákona č. 448/2008 Z. z., zákona č. 206/2009 Z. z., zákona č. 513/2009 Z. z., zákona č. 56/2012 Z. z. a zákona č. 103/2014 sa dopĺňa takto:

V § 3 písm. c) bode 3 sa na konci pripájajú tieto slová: „vrátane vyrovnania, ktoré sa poskytuje dopravcovi na zabezpečenie potrieb štátu“.

**Čl. III**

Tento zákon nadobúda účinnosť 1. marca 2015.